溪上桑葉螢食已既今年蠶事頗落寞
作者：黎廷瑞
朝代：宋

paragraphs: 沿溪十畝桑，綠葉敷且腴。
朝採不盈筐，暮視唯空株。
乃知飛螢來，竊食無復餘。
汝饑既云饜，蠶饑當何如。
豈挾照書勞，我困正在書。
喫衣諺所笑，思炙計復虛。
僮奴日捕拾，囊獻如囚拘。
塵編眊難臯，乾死氣亦紓。
政爾可得盡，一笑清霜初。
清霜幾時來，我亦寒無襦。
及時且封溉，勗哉爲後圖。